Na temelju članka 107. stavka 9. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10-ispr., 90/11, 16/12, 86/12, 94/13, 136/14 - RUSRH, 152/14, 7/17 i 68/18) i članka 60. Statuta Osnovne škole Ivana Gorana Kovačića Vrbovsko, Školski odbor Osnovne škole Ivana Gorana Kovačića Vrbovsko na sjednici održanoj dana 30. siječnja 2019. donosi

**PRAVILNIK O NAČINU I POSTUPKU ZAPOŠLJAVANJA**

**U OSNOVNOJ ŠKOLI IVANA GORANA KOVAČIĆA VRBOVSKO**

1. **OPĆE ODREDBE**

**Predmet pravilnika**

**Članak 1.**

Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi OŠ Ivana Gorana Kovačića Vrbovsko (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Ured državne uprave, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Škole o provedenom postupku.

**Članak 2.**

Odredbe ovoga Pravilnika ne primjenjuju se u postupku imenovanja ravnatelja Škole te u postupku zapošljavanja pomoćnika u nastavi.

**Rodna jednakost**

**Članak 3.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i ženske osobe.

1. **ZASNIVANJE RADNOG ODNOSA U ŠKOLI**

**Članak 4.**

Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

Ravnatelj škole raspisuje javni natječaj tek, kada po upućenoj prijavi potrebe za zaposlenikom, dobije od Ureda državne uprave (u daljnjem tekstu: Ured), pisanu obavijest da u evidenciji nema odgovarajuće osobe za zapošljavanje.

Ukoliko se radi o zapošljavanju za koje je sukladno Odluci o zabrani novog zapošljavanja službenika i namještenika u javnim službama, potrebna pisana suglasnost nadležnog Ministarstva, natječaj se raspisuje nakon primitka potrebne suglasnosti za zapošljavanje.

**Objava natječaja**

**Članak 5.**

Natječaj se objavljuje na mrežnim stranicama i oglasnoj ploči Hrvatskog zavoda za zapošljavanje, te mrežnim stranicama i oglasnoj ploči Škole.

Rok za podnošenje prijava kandidata na natječaj ne može biti kraći od 8 dana, i teče od dana objave natječaja na način iz stavka 1. ovog članka, pri čemu dan objave ne ulazi u računanje roka već se rok od 8 dana računa od prvog dana poslije dana objave natječaja pa do zadnjeg dana roka.

Ukoliko natječaj nije istodobno objavljen na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole, rok za podnošenje prijava na natječaj istječe protekom roka u natječaju koji je posljednji objavljen.

**Sadržaj natječaja**

**Članak 6.**

Natječaj sadrži:

1. naziv i sjedište Škole
2. naziv radnog mjesta za koje se natječaj objavljuje s naznakom broja izvršitelja i mjestom rada
3. vrijeme na koje se sklapa ugovor o radu; neodređeno ili određeno vrijeme
4. tjedno radno vrijeme na koje se sklapa ugovor o radu; puno ili nepuno vrijeme, s naznakom broja sati
5. uvjet probnog rada ako se ugovara, osim za kandidate s kojima se u skladu s propisima ne može ugovoriti probni rad
6. naznaku da se na natječaj mogu javiti ravnopravno osobe oba spola
7. opće i posebne uvjete (prema članku 105. Zakona) koje kandidati moraju ispunjavati za radno mjesto za koje se raspisuje natječaj ili naznaku uvjeta po posebnim propisima
8. naznaku zapreka za zasnivanje radnog odnosa u Školi iz članka 106. Zakona i naznaku dokaza koji se prilaže,
9. priloge odnosno isprave koje su kandidati dužni priložiti uz prijavu na natječaj i u kakvom obliku; izvornik, ovjerena preslika, elektronički zapis ili neovjerena preslika uz naznaku da se izvornici predočuju prije sklapanja ugovora o radu sa izabranim kandidatom
10. naznaku da prijava na natječaj mora biti vlastoručno potpisana
11. naputak da su kandidati koji se pozivaju na pravo prednosti pri zapošljavanju na temelju posebnog propisa obvezni uz prijavu priložiti svu propisanu dokumentaciju prema posebnom zakonu
12. naznaku poveznice na internetskoj stanici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i članovima njihove obitelji
13. naznaku da se nepravodobne i nepotpune prijave neće razmatrati
14. naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja
15. naznaku da su kandidati koji su pravodobno dostavili potpunu prijavu sa svim prilozima odnosno ispravama i ispunjavaju uvjete natječaja dužni pristupiti testiranju
16. naznaku da kandidati prijavom na natječaj daju privolu za obradu osobnih podataka navedenih u svim dostavljenim prilozima odnosno ispravama za potrebe provedbe natječajnog postupka
17. rok za podnošenje prijave na natječaj
18. način dostave prijave na natječaj; neposredno ili poštom na adresu Škole, s naznakom „za natječaj“
19. način i rok izvješćivanja kandidata prijavljenih na natječaj u skladu s člankom 19. ovoga Pravilnika.
20. naznaka mrežne stranice Škole na kojoj će se objaviti područje provjere, literatura, pravni i drugi izvori za pripremu kandidata za testiranje, vrijeme i mjesto održavanja testiranja te rok za objavu vremena i mjesta održavanja testiranja

Prilozi odnosno isprave koje su kandidati dužni priložiti prema točki 9. ovoga članka u pravilu su:

1. životopis
2. diploma odnosno dokaz o stečenoj stručnoj spremi
3. dokaz o državljanstvu
4. uvjerenje da se protiv kandidata ne vodi kazneni postupak glede zapreka za zasnivanje radnog odnosa iz članka 106. Zakona ne starije od 30 dana od dana raspisivanja natječaja
5. elektronički zapis ili potvrdu o podacima evidentiranim u matičnoj evidenciji Hrvatskog zavoda za mirovinsko osiguranje ne starije od 30 dana od dana raspisivanja natječaja

Sadržaj natječaja može se nadopuniti prema potrebama Škole, a u skladu s odredbama zakona i /ili podzakonskih propisa.

**Poništenje natječaja i odluka o ne zasnivanju radnog odnosa**

**Članak 7.**

Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnoj ploči Hrvatskog zavoda za zapošljavanje te mrežnim stranicama i oglasnoj pločiŠkole.

Ako prema natječaju nitko ne bude izabran odnosno ne bude sklopljen ugovor o radu, ravnatelj donosi odluku o ne zasnivanju radnog odnosa.

U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 4. stavkom 2. ovoga Pravilnika.

1. **POVJERENSTVO**

**Imenovanje Povjerenstva**

**Članak 8.**

Povjerenstvo za vrednovanje kandidata prijavljenih na natječaj i kandidata koje je u Školu uputio Ured (u daljnjem tekstu: Povjerenstvo) imenuje odlukom ravnatelj Škole.

Članove Povjerenstva iz stavka 1. ovoga članka ravnatelj može imenovati kao stalne članove Povjerenstva za tekuću školsku godinu ili ih imenovati za svaki natječaj najkasnije do isteka roka za podnošenje prijave na natječaj.

Članove Povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata.

Članovi Povjerenstva ne smiju biti članovi Školskog odbora i ne smiju biti s kandidatima u srodstvu u izravnoj liniji, pobočnoj liniji do drugog stupnja ni po tazbini do drugog stupnja.

Ravnatelj može imenovati i zamjenike članova Povjerenstva.

**Rad Povjerenstva**

**Članak 9.**

Povjerenstvo ima tri člana.

Članovi Povjerenstva između sebe biraju predsjednika.

Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

**Članak 10.**

Članovi Povjerenstva uz nazočnost ravnatelja za svakog kandidata utvrđuju:

* je li dostavio pravodobnu i potpunu prijavu sa svim prilozima odnosno ispravama navedenim u natječaju
* ispunjava li uvjete natječaja
* poziva li se i ostvaruje li pravo prednosti pri zapošljavanju prema posebnim propisima

Povjerenstvo obavlja slijedeće poslove:

* utvrđuje listu kandidata prijavljenih na natječaj odnosno kandidata koje je u Školu uputio Ured koji ispunjavaju formalne uvjete iz natječaja za pravodobne i potpune prijave i kandidate s te liste upućuje na testiranje,
* utvrđuje i priprema sadržaj testiranja (područja provjere, pravne i druge izvore za pripremu kandidata za testiranje),
* objavljuje na mrežnim stranicama Škole upute o područjima provjere, pravne i druge izvore za pripremu kandidata za testiranje, vrijeme i mjesto održavanja testiranja, te vrijeme trajanja testiranja. Rok za objavu vremena i mjesta održavanja testiranja je najmanje pet dana prije dana određenog za testiranje,
* provodi testiranje kandidata prijavljenih na natječaj odnosno kandidata koje je u Školu uputio Ured,
* utvrđuje rang-listu kandidata na temelju rezultata provedenog testiranja,
* ravnatelju Škole dostavlja izvješće o provedenom postupku i rang-listu

kandidata.

**Članak 11.**

Na sjednici Povjerenstva mogu sudjelovati i druge osobe, bez prava glasa, ako je to potrebno za rad Povjerenstva, a o tome odlučuje ravnatelj odnosno Povjerenstvo.

Kandidat za kojeg Povjerenstvo utvrdi da je dostavio nepravodobnu i/ili nepotpunu prijavu i/ili da kandidat ne ispunjava uvjete natječaja ne sudjeluje u daljnjem postupku što se utvrđuje u zapisniku. Škola ne obavještava ovu osobu o razlozima zašto se ne smatra kandidatom natječaja.

Ako se na natječaj nije javio niti jedan kandidat koji ispunjava uvjete natječaja, procjena odnosno vrednovanje mogu se provesti u skladu s ovim Pravilnikom na prijedlog ravnatelja i prema odluci Povjerenstva.

1. **PROCJENA I VREDNOVANJE KANDIDATA**

**Članak 12.**

Vrednovanje kandidata provodi se usmenim testiranjem.

Usmeno testiranje provodi se na način da svi članovi Povjerenstva imaju pravo postavljati do tri pitanja iz područja propisanih člankom 13. ovoga Pravilnika koja se vrednuju od strane svakog člana Povjerenstva pojedinačno od 0-5 bodova i na kraju zbrajaju.

U postupku testiranja mogu sudjelovati i druge osobe izvan Škole koje su stručne za određeno područje, prema odluci ravnatelja i uz suglasnost Povjerenstva.

Ako kandidat ne pristupi procjeni odnosno testiranju smatra se da je odustao od prijave na natječaj.

Ako se na natječaj prijavi samo jedan kandidat koji ispunjava uvjete natječaja, prema odluci ravnatelja ne mora se provesti procjena odnosno vrednovanje.

**Područja procjene odnosno testiranja**

**Članak 13.**

Područja iz kojih se obavlja testiranje kandidata u pravilu su:

1. za odgojno-obrazovne radnike

* intelektualno-kognitivne te psihološke sposobnosti
* informatička pismenost
* stručno-pedagoške i metodičke kompetencije
* odgojno-obrazovne radnike može se testirati i praktično na način da odrade dio ili cijeli ogledni nastavni sat.

1. za tajnika i voditelja računovodstva

* intelektualno-kognitivne te psihološke sposobnosti
* informatička pismenost
* propisi i primjena propisa za tajnika
* računovodstvo za voditelja računovodstva

1. za računovodstvenog i administrativnog referenta

* intelektualno-kognitivne te psihološke sposobnosti
* informatička pismenost

1. pomoćno-tehnički radnici u pravilu se testiraju usmeno ili određivanjem obavljanja određenog posla iz djelokruga rada.

**Rang lista kandidata**

**Članak 14.**

Nakon utvrđivanja rezultata testiranja Povjerenstvo utvrđuje rang listu kandidata prema ukupnom broju bodova ostvarenih na testiranju koju isti dan dostavlja ravnatelju Škole.

Povjerenstvo dostavlja ravnatelju Škole izvješće o provedenom postupku kojeg potpisuje svaki član Povjerenstva.

**Odlučivanje o kandidatu za kojeg se traži prethodna suglasnost Školskog odbora**

**Članak 15.**

Na temelju dostavljene rang liste kandidata ravnatelj odlučuje o kandidatu za kojeg će zatražiti prethodnu suglasnost Školskog odbora za zasnivanje radnog odnosa.

Odluku iz stavka 1. ovoga članka ravnatelj donosi između tri najbolje rangirana kandidata prema broju bodova.

Ako dva ili više kandidata ostvare jednak broj bodova ravnatelj može odlučiti između svih kandidata koji imaju tri najbolje bodovana rezultata.

Prije odluke iz stavka 1. ovoga članka ravnatelj u pravilu poziva kandidata ili kandidate na razgovor.

**Članak 16.**

Iznimno, od stavaka 1.-3. članka 17. ovoga Pravilnika ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat odnosno ima isti najveći broj bodova kao i drugi kandidat odnosno kandidati, ravnatelj je obvezan za toga kandidata zatražiti prethodnu suglasnost Školskog odbora za zasnivanje radnog odnosa.

Ako dva najbolje rangirana kandidata ostvaruju pravo prednosti pri zapošljavanju prema posebnim propisima ravnatelj odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.

**Ostali slučajevi procjene i vrednovanja**

**Članak 17.**

Na prijedlog ravnatelja i odlukom Povjerenstva, postupak procjene i vrednovanja kandidata može se provesti u skraćenom postupku u skladu s odredbama ovoga Pravilnika (procjena odnosno testiranje samo iz nekog od navedenih područja odnosno skraćena usmena procjena odnosno testiranje):

* ako se na natječaj prijavi odnosno ako od strane Ureda državne uprave bude upućen samo jedan kandidat koji udovoljava traženim uvjetima
* ako se zapošljava na temelju natječaja na određeno vrijeme

**Članak 18.**

Ovaj Pravilnik ne primjenjuje se u slučajevima zasnivanja radnog odnosa bez natječaja u sljedećim slučajevima:

* na određeno vrijeme, kada obavljanje poslova ne trpi odgodu, do zasnivanja radnog odnosa na temelju natječaja ili drugi propisan način, ali ne dulje od 60 dana,
* do punog radnog vremena, s radnikom koji u školskoj ustanovi ima zasnovan radni odnos na neodređeno nepuno radno vrijeme,
* na temelju sporazuma školskih ustanova u kojima su radnici u radnom odnosu na neodređeno vrijeme ako žele zamijeniti mjesto rada zbog udaljenosti mjesta rada od mjesta stanovanja,
* s osobom koja se zapošljava na radnom mjestu vjeroučitelja,
* u drugim slučajevima kada po posebnim propisima nije potrebno provoditi javni natječaj.

1. **NAČIN I ROK IZVJEŠĆIVANJA KANDIDATA PRIJAVLJENIH NA NATJEČAJ**

**Članak 19.**

Sve kandidate izvješćuje se u skladu s odredbama Temeljnog kolektivnog ugovora za službenike i namještenike u javnim službama, na isti način i u istom roku koji je naveden u natječaju.

Svim kandidatima mora biti dostupan odnosno dostavljen isti tekst obavijesti o rezultatima natječaja.

Kandidate se u pravilu izvješćuje putem mrežnih stranica Škole što se navodi u natječaju.

Iznimno od stavka 1.-3. ovoga članka ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima sve se kandidate izvješćuje istim tekstom obavijesti o rezultatima natječaja pisanom poštanskom pošiljkom, pri čemu se kandidate koji se pozivaju na pravo prednosti pri zapošljavanju prema posebnim propisima izvješćuje pisanom preporučenom poštanskom pošiljkom s povratnicom.

1. **UVID U NATJEČAJNU DOKUMENTACIJU TE REZULTATE PROCJENE I VREDNOVANJA**

**Članak 20.**

Kandidati imaju pravo uvida u natječajnudokumentaciju i rezultate procjene odnosno testiranja te vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.

1. **PRIJELAZNE I ZAVRŠNE ODREDBE**

**Članak 21.**

Odredbe Pravilnika kojeg donosi ministar na temelju članaka 107. stavka 8. Zakona, a koje bi se odnosile na neko od područja propisanih ovim Pravilnikom neposredno će se primijeniti, do usklađenja ovoga Pravilnika.

**Članak 22.**

Ovaj Pravilnik može se mijenjati i dopunjavati samo prema postupku i na način na koji je i donesen.

**Članak 23.**

Ovaj Pravilnik stupa na snagu danom davanja suglasnosti na isti od Ureda državne uprave Primorsko-goranske županije.

U roku od osam dana od stupanja na snagu, ovaj Pravilnik objavljuje se oglasnoj ploči Škole i mrežnim stranicama Škole.

KLASA: 012-04/19-04/01

URBROJ: 2193-05-014-19-01

Vrboso, 30. siječnja 2019.

Predsjednik Školskog odbora:

/Šimun Dujmović, prof./

Ovaj Pravilnik objavljen je na oglasnoj ploči i mrežnim stranicama Škole dana 7. 02. 2019. godine.

Ravnatelj Škole:

/Anton Burić, prof./

Na temelju članka 107. stavka 9. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10-ispr., 90/11, 16/12, 86/12, 94/13, 136/14 - RUSRH, 152/14, 7/17 i 68/18) i članka 60. Statuta Osnovne škole Ivana Gorana Kovačića Vrbovsko, Školski odbor Osnovne škole Ivana Gorana Kovačića Vrbovsko na sjednici održanoj dana 10. srpnja 2020. godine donosi

**IZMJENE I DOPUNE**

**PRAVILNIKA O NAČINU I POSTUPKU ZAPOŠLJAVANJA**

**U OSNOVNOJ ŠKOLI IVANA GORANA KOVAČIĆA VRBOVSKO**

Članak 1.

U Pravilniku o načinu i postupku zapošljavanja u OŠ Ivana Gorana Kovačića Vrbovsko od 30. siječnja 2019. godine u članku 1. riječi „Ured državne uprave“ zamjenjuju se riječima: „nadležno upravno tijelo županije“.

Članak 2.

U članku 4. st. 3. riječi „Ureda državne uprave (u daljnjem tekstu:Ured)“ zamjenjuju se riječima: “ nadležno upravno tijelo županije“.

Članak 3.

U članku 8. st. 1. riječ „Ured“ zamjenjuju se riječima: „ nadležno upravno tijelo županije“.

Članak 4.

U članku 10.st. 2. u alineji 1. i 4. riječ „Ured“ zamjenjuju se riječima: „ nadležno upravno tijelo županije“.

Članak 5.

U članku 17. u alineji 1. riječi Ureda državne uprave“ zamjenjuju se riječima „nadležnog upravnog tijela županije“.

Članak 6.

U članku 23. riječi „Ureda državne uprave“ zamjenjuju se riječima „nadležnog upravnog tijela županije“.

Članak 7.

Ove Izmjene i dopune Pravilnika stupaju na snagu danom davanja suglasnosti na isti od nadležnog upravnog tijela županije.

U roku od osam dana od stupanja na snagu, ove Izmjene i dopune Pravilnika objavljuju se na oglasnoj ploči Škole i mrežnim stranicama Škole.

KLASA: 012-04/20-04/01

URBROJ: 2193-05-01-20-01

Vrboso, 10. srpnja 2020.

Predsjednik Školskog odbora:

/Šimun Dujmović, dipl.teol./

Ovaj Pravilnik objavljen je na oglasnoj ploči i mrežnim stranicama Škole dana \_\_\_\_\_\_\_\_\_\_\_\_2020. godine.

Ravnatelj Škole:

/Anton Burić, prof./

Na temelju članka 107. stavka 9. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10-ispr., 90/11, 16/12, 86/12, 94/13, 136/14 - RUSRH, 152/14, 7/17, 68/18, 98/19, 64/20) i članka 60. Statuta Osnovne škole Ivana Gorana Kovačića Vrbovsko, Školski odbor Osnovne škole Ivana Gorana Kovačića Vrbovsko na sjednici održanoj dana 6. listopada 2021. godine donosi

**IZMJENE I DOPUNE**

**PRAVILNIKA O NAČINU I POSTUPKU ZAPOŠLJAVANJA**

**U OSNOVNOJ ŠKOLI IVANA GORANA KOVAČIĆA VRBOVSKO**

Članak 1.

U Pravilniku o načinu i postupku zapošljavanja u OŠ Ivana Gorana Kovačića Vrbovsko od 30. siječnja 2019. godine u članku 6. stavak 1. točka 12. mijenja se i glasi:

„12. naputak kandidatima koji se pozivaju na pravo prednosti pri zapošljavanju prema posebnim propisima u skladu s tim propisima s poveznicom na internetsku stranicu.“

Članak 2.

Ove Izmjene i dopune Pravilnika stupaju na snagu danom davanja suglasnosti na isti od nadležnog upravnog tijela županije.

U roku od osam dana od stupanja na snagu, ove Izmjene i dopune Pravilnika objavljuju se na oglasnoj ploči Škole i mrežnim stranicama Škole.

KLASA: 012-04/21-04/02

URBROJ: 2193-05-01-21-01

Vrbovsko, 6. listopada 2021.

Predsjednica Školskog odbora:

/Viktoria Samsa, prof./

Ovaj Pravilnik objavljen je na oglasnoj ploči i mrežnim stranicama Škole dana 29. listopada2021. godine.

Ravnatelj Škole:

/Anton Burić, prof./